stanford-oval/wikipedia huggingface dataset:
אלי עזה
הערות שוליים

↑    הודיה כריש חזוני, ‏"הציבור מבין שניצחון יושג רק דרך התיישבות יהודית בעזה", בעיתון מקור ראשון, 2 בספטמבר 2024
1 2  פלד ארבלי, ‏רק הגיעו וכבר הולכים: ההתיישבות החדשה "אלי עזה", שהוקמה בעוטף עזה, פונתה, באתר מעריב אונליין, 2 ביולי 2024
↑  שילֹה פריד, מורן אזולאי, יעל צ'כנובר, בן גביר בכנס התיישבות בעזה: "עידוד הגירה - הכי מוסרי". אב לחטוף תועד מוחה - ונבלם, באתר ynet, 21 באוקטובר 2024
↑  יוני קמפינסקי, דניאלה וייס לערוץ 7: זו התוכנית להתיישבות יהודית בחבל עזה, באתר ערוץ 7, 19 ביוני 2024
1 2  נתניהו על התיישבות מחדש ברצועת עזה: "זה לא ריאלי", באתר "סרוגים", 23 ביוני 2024
↑  טל שלו‏, בכירים בליכוד מתכננים לקיים כנס לעידוד ההתיישבות ברצועה: "עזה שלנו לתמיד", באתר וואלה, 16 באוקטובר 2024
↑  פז אבוחצירה, "בלי התיישבות יהודית – אין ביטחון" | שדולת גוש קטיף התכנסה לראשונה בכנסת, באתר חדשות 0404‏, 18 ביוני 2024;
עודד שלום | צילומים: אלכס קולומויסקי, עזה ולבנון זו שלנו, זו גם כן, באתר ynet, 21 ביוני 2024
↑  חולמים לגור בעזה: פעילי הימין שהקימו סמוך לגבול את מאחז אלי עזה, באתר i24NEWS, ‏16 בספטמבר 2024
1 2   שני ליטמן, ההתנחלות בעזה הולכת ומתבשלת. מאחז חדש כבר קם ליד הגבול, באתר הארץ, 4 בספטמבר 2024
↑   נקודה חדשה בעוטף עזה: כ-100 פעילים התיישבו ב"אלי עזה" ופונו ע"י כוחות הביטחון, סרטון בערוץ "עכשיו 14", באתר יוטיוב (אורך: 03:42), 30 ביוני 2024
↑  דביר עמר, הרב דוד פנדל: אין סיבה בעולם שלא נוכל לגור בעזה, באתר ערוץ 7, 6 באוגוסט 2024
↑  הודעה של יוסי קרן על פינוי המאהל, בעמוד הפייסבוק של יוסי קרן, 13 בנובמבר 2024
↑  אלישע בן קימון, התוכנית - התיישבות יהודית ברצועה: "כשהמלחמה פרצה, אמרנו, 'עזה קוראת לנו'", באתר ynet, 29 בנובמבר 2024
↑  אלישע בן קימון, יואב זיתון, עם סרטים כתומים: פעילי ימין חצו את המכשול לכיוון עזה, צה"ל בלם אותם, באתר ynet, 25 באוקטובר 2024
↑  דוקותיים - "נבואת עזה" של הפרופסור, באתר כאן – תאגיד השידור הישראלי, 19 בנובמבר 2024, דקה 2:50
נסבר

נסבר (בבולגרית: Несебър; מיוונית: Μεσημβρια) היא עיר עתיקה לחופי הים השחור, המשמשת כבירת נפת נסבר (Община Несебър) במחוז בורגס שבמזרח בולגריה. בדצמבר 2010 התגוררו בעיר כ-13,347 תושבים. ב-1983 הוכרזה נסבר כאתר מורשת עולמית על ידי ארגון אונסק"ו בשל המספר הרב של המבנים ההיסטוריים והמבנים בעלי החשיבות שנשתמרו בעיר.
גאוגרפיה

נסבר שוכנת לחופי הים השחור, כ-30 קילומטרים צפונית-מזרחית לעיר בורגס. העיר העתיקה שוכנת על אי באורך של 850 מטר וברוחב של כ-300 מטר לכל היותר, וזה מחובר אל היבשה באמצעות סוללה באורך של כ-350 מטר, שעליה כביש. במרכז הסוללה ניצבת טחנת רוח עשויה מעץ. על היבשה שוכנת העיר החדשה שצורתה כשל משולש שווה-צלעות, שכל אחת מצלעותיו באורך של כקילומטר, ושקודקודו מחובר אל הסוללה. העיר ההיסטורית החדשה תופסת את כל שטחו של האי עליו היא שוכנת, וסביב לה שלושה מעגנים קטנים. מעגן רביעי נמצא בעיר החדשה, והיא שוכנת על דיונות החול של החוף.
מצפון לה משתרע מפרץ נסבר שאורכו כחמישה קילומטרים, ובו שוכן אתר הנופש "סלנצ'ב בריאג" (Слънчев бряг), המוכר יותר בשמו האנגלי סאני ביץ'. האתר הוא אחד הגדולים בבולגריה.
היסטוריה

נסבר נוסדה כהתיישבות התרקאית "מנה" (Mena) ולאחר מכן כונתה "מנבריה" (Menebria). היא נוסדה בראשית האלף ה-2 לפנה"ס, ובעיר התגלו מספר ממצאים מתקופת הברונזה המעידים על כך. ב-513 לפנה"ס לכל המאוחר, נוסדה במקום מושבה יוונית דורית על ידי מתיישבים ממגארה. המושבה נקראה "מסבריה" (Μεσημβρια), ועד מהרה הפכה למרכז מסחרי. בעיר נותרו שרידים מהתקופה ההלניסטית הכוללים אקרופוליס בקצה המזרחי של האי, מקדש לאל אפולון ואגורה. בחלקו הצפוני של חצי האי עליו שוכנת נסבר נמצאים שרידי החומה מהתקופה היוונית, ובצידה המערבי השתמר קטע נוסף מהחומה ושער העיר הפונה אל הסוללה. שרידים נוספים שקעו מתחת למי הים כאשר מפלסו של הים השחור עלה לפני כאלפיים שנה, והאי איבד כשליש משטחו. ב-440 לפנה"ס החלה העיר לטבוע מטבעות, והגיעה לשיאה במאה ה-2 לפנה"ס ובמאה ה-3 לפנה"ס. היא נכבשה על ידי הרומאים ללא התנגדות ב-71 לפנה"ס, ולכן לא נהרסה. העיר המשיכה לשמש כמרכז מסחרי ואף הורשתה להמשיך ולטבוע מטבעות.
ב-395 הייתה העיר לחלק מהאימפריה הביזנטית, והחל מהמאה ה-5 היא הייתה למרכז צבאי ומסחרי ביזנטי חשוב. הבזיליקה והמרחצאות נבנו בתקופה זו, והעיר ידעה תקופת פריחה. ב-812 נכבשה העיר לראשונה על ידי הבולגרים, בהנהגת קרום ששם עליה מצור בן שבועיים. אולם היא הוחכרה שוב לידי האימפריה הביזנטית על ידי בוריס הראשון ב-864. זמן מה לאחר מכן נכבשה נסבר על ידי סימאון הראשון, בנו של בוריס הראשון, ובשל מיקומה בגבול שבין שתי המדינות עברה מיד ליד מספר פעמים. ב-1366 נכבשה העיר על ידי הצלבנים בראשות אמדאוס השישי אשר השיב את העיר לשליטת האימפריה הביזנטית.
שם העיר "מסבר" שונה ל"נסבר" בעקבות השליטה הסלאבית בעיר במאה ה-11, אולם הסיבה לכך איננה ידועה. במאה ה-9 נבנתה בעיר כנסייה אשר שימשה כמושב הבישוף והנקראת "סטארה מיטרופוליה" ("מושב הבישופות הישן"), ובמאה ה-11 הוקמה בה כנסיית "נובה מיטרופוליה" ("מושב הבישופות החדש"). במהלך המאה ה-13 והמאה ה-14 נבנו בעיר כנסיות רבות נוספות. ב-1396 כבשו העות'מאנים את העיר מידי הביזנטים לראשונה, ובאופן סופי ב-1453. עם כיבוש זה החלה שקיעתה של העיר. עם שחרורה של בולגריה מהשלטון העות'מאני ב-1878 הפכה נסבר לחלק מהפרובינציה האוטונומית העות'מאנית רומליה המזרחית, עד איחוד בולגריה ב-1886 עת שבה העיר לשליטת בולגריה. במאה ה-19 ובמחצית הראשונה של המאה ה-20 עדיין נסמכה כלכלת העיר על הדיג והחקלאות, אך עם תחילת הקמתו של אתר הנופש סאני ביץ' הצמוד לה מצפון, הייתה ליעד תיירותי, וכיום תלויה כלכלתה כמעט באופן בלעדי על התיירות. התפתחויות אלה הביאו גם לשיפוץ נרחב של העיר העתיקה, ולהכרתה כאתר מורשת עולמית.
אתרי העיר

כמעט בכל אחד מרחובותיה של העיר העתיקה ניצבת כנסייה, זכר לארבעים כנסיות וקפלות ששכנו לפי המסורת בעיר. עם זאת מידע מוסמך קיים רק לגבי 26 מהן. במרכז העיר שוכנות הריסות "המיטרופליה הישנה" המכונה גם כנסיית סופיה הקדושה. הבזיליקה באורך של 19 מטר כוללת שלוש ספינות, שנבדלות זו מזו בשתי שורות של חמישה עמודים כל אחת, ורוחבה הוא 13 מטר. היא מתאפיינת בכך שהיא נעדרת טרנספט. הספינה המרכזית ברוחב של 9.3 מטרים, גדולה משתי האחרות, והיא מסתיימת בצידה המזרחי באפסיס. הכנסייה נבנתה לראשונה במאה ה-5 או במאה ה-6 ושוב במאה ה-9, והיא שימשה כמושב הבישוף עד 1257, עת נבזזה ונהרסה על ידי הוונציאנים.
כנסיית סטפנוס הקדוש, או "המיטרופוליה החדשה", הוקמה בשלושה שלבים, במאה ה-10 ובמאה ה-11, וירשה את המיטרופליה הישנה. במאה ה-15 ובמאה ה-16 כוסו קירותיה הפנימיים בפרסקאות, והאפסיסים שלה צופו לאחר מכן באריחי קרמיקה. בכנסיית יוחנן המטביל שוכנת כיום גלריה לאומנות. היא נבנתה מאבן וצורתה כשל צלב באורך של 12 מטר וברוחב של 10 מטרים. היא הוקמה במאה ה-9 ובמאה ה-10 והיא אחת הכנסיות השמורות בעיר. בצידה האחד שלושה אפסיסים והכיפה נתמכת על ידי ארבעה עמודים במרכזו של הצלב. רוב הכנסיות האחרות מאוחרות יותר, והוקמו במאה ה-13 ובמאה ה-14.
שרידי בית המרחץ הביזנטי שוכנים על חופו המערבי של האי, ובהם אולם כניסה, אולם מרכזי ואולמי המרחצאות החמים. שליש מהמתחם מכוסה בבתים מודרניים. המרחצאות נבנו במאה ה-5 ובמאה ה-6, וקירות המבנה היו מכוסים בלוחות שיש, שחלקם השתמר. המבנה נהרס בתחילת המאה ה-9. בעיר שוכנים גם מוזיאון לארכאולוגיה ומוזיאון לאתנוגרפיה, והיא מצטיינת ביותר ממאה בתי עץ מסורתיים משוחזרים הבנויים בצפיפות לאורך סמטאות העיר העתיקה. בתים אלה נבנו החל בסוף המאה ה-18 ובתחילת המאה ה-19 בסגנון התחייה הלאומית הבולגרית.
ערים תאומות

רוסיה נורילסק, מחוז קרסנויארסק, רוסיה
קזחסטן קראגנדי, מחוז קראגנדי, קזחסטן
ראו גם

סאני ביץ'
מראה דרומה לעבר נסבר מחופי סאני ביץ': העיר החדשה מימין, בתווך הסוללה, ומשמאל העיר הישנה
שרידי ביצורים בצידה הצפוני של העיר
בתי עץ מסורתיים בעיר
העיר העתיקה בנסבר והסוללה המובילה אליה. במרכז הסוללה נראית טחנת הרוח, ובקצה הסוללה שרידי החומה והשער לעיר
הריסות הבזיליקה (סטארה מיטרופוליה)
תמונה פנורמית של העיר מכיוון צפון
גד סעד

| --- | --- |

גד סעד, 2023
 לידה:  13 באוקטובר 1964 (בן 60) ביירות, לבנון 
 ענף מדעי:  פסיכולוגיה אבולוציונית
 מקום מגורים:  לבנון, קנדה
 מקום לימודים:  אוניברסיטת מקגיל  אוניברסיטת קורנל 
 מוסדות:  אוניברסיטת קורנל  אוניברסיטת קונקורדיה 
 www.gadsaad.com
 
גד סעד (בערבית: جاد سعد, באנגלית: Gad Saad; נולד ב-13 באוקטובר 1964) הוא פסיכולוג אבולוציוני יהודי-קנדי, יליד לבנון. מרצה בפקולטה למנהל עסקים ג'ון מולסון באוניברסיטת קונקורדיה. ידוע בשל יישום עקרונות של פסיכולוגיה אבולוציונית על שיווק והתנהגות צרכנים.
קורות חיים

סעד נולד ב-1964 בביירות, לבנון למשפחה יהודית שהיגרה מדמשק, סוריה. משפחתו נמלטה ממלחמת האזרחים בלבנון למונטריאול, קוויבק, קנדה באוקטובר 1975. אחיו הבכור, דויד סעד, הוא ג'ודוקא שהתחרה באולימפיאדת מונטריאול (1976)[דרושה הבהרה].
סעד סיים תואר ראשון במתמטיקה ומדעי המחשב ותואר שני במנהל עסקים מאוניברסיטת מקגיל, תואר שני ודוקטורט מאוניברסיטת קורנל.
קורות חיים > קריירה ומחקר

סעד משמש כפרופסור לשיווק באוניברסיטת קונקורדיה משנת 1994. בזמן הזה שימש פרופסור אורח באוניברסיטת קורנל, דארטמות' קולג' ואוניברסיטת קליפורניה באירוויין.
סעד מתמחה ביישום הפסיכולוגיה האבולוציונית בחקר התנהגות צרכנים. בין השאר, הוא חקר את השפעתם של הורמונים על צרכנים וקבלת החלטות, וערך כמה מחקרים על הענקת מתנות.
עד שנת 2020, סעד כתב בלוג במגזין "Psychology Today" בשם "Homo Consumericus".
ספריו

פרזיטים - כיצד איבד המערב את ההיגיון הבריא, הוצאת סלע מאיר, 2024
The Consuming Instinct: What Juicy Burgers, Ferraris, Pornography, and Gift Giving Reveal About Human Nature
Evolutionary Psychology in the Business Sciences
The Evolutionary Bases of Consumption
נו דאוט

| --- | --- |

נו דאוט ב-The Today Show, מאי 2009‏  מימין לשמאל: גבריאל מקנייר, טוני קנאל, גוון סטפאני, אדריאן יאנג, סטפן ברדלי וטום דומונט
 מקום הקמה:  אנהיים 
 מוקד פעילות:  אנהיים, קליפורניה, ארצות הברית
 תקופת הפעילות:  1986–2004 2008–2015 2024–הווה
 סוגה:  סקא פאנק, רוק אלטרנטיבי, גל חדש, פאנק רוק, פופ רוק
 חברת תקליטים:  Interscope Records, ‏Trauma Records, ‏Universal Music Group
 פרסים והוקרה:  פרס המוזיקה של MTV לסרטון הלהקה הטוב ביותר (1997)  פרס המוזיקה של MTV לסרטון הלהקה הטוב ביותר (2002)  פרס גראמי לביצוע הפופ הטוב ביותר של צמד או להקה (2003)  פרס המוזיקה של MTV לסרטון הלהקה הטוב ביותר (2004)  פרס VMA לווידאו הפופ הטוב ביותר (2002)  פרס גראמי לביצוע הפופ הטוב ביותר של צמד או להקה (2002)  פרס VMA לווידאו הפופ הטוב ביותר (2002)  בפסקה זו רשומה אחת נוספת שטרם תורגמה 
 www.nodoubt.com
 פרופיל ב-IMDb
 חברים
 גוון סטפאני טוני קנאל אדריאן יאנג טום דומונט
 חברים לשעבר
 ראו בפסקה חברי הלהקה
 
נו דאוט (באנגלית: No Doubt, "ללא ספק") היא להקה אמריקנית שהוקמה באנהיים, קליפורניה, בשנת 1986.
סגנון הסקא-פופ של אלבומם הראשון, No Doubt ‏(1992), נכשל בעשיית גלים. אלבומם השלישי, Tragic Kingdom, זכה ב"אלבום יהלום" (מכר למעלה מ-10,000,000), ותרם לגל הסקא השלישי בשנות התשעים. בנוסף, הסינגל השלישי מתוך האלבום, "Don't Speak", קבע שיא כשזכה שישה עשר שבועות ברציפות במצעד הפזמונים האמריקני Billboard Hot 100 Airplay chart.
חמש שנים אחרי שחרור Tragic Kingdom, הוציאה הלהקה אלבום חדש בשם Return of Saturn. למרות הביקורות האוהדות שלהן זכה האלבום, הוא נחל כישלון מסחרי בהשוואה לאלבומם הקודם. חמישה עשר חודשים מאוחר יותר, חזרה הלהקה עם האלבום Rock Steady, ששילב גם רגאיי ו-Dancehall. האלבום הוקלט ברובו בג'מייקה, והכיל שיתופי פעולה בין חברי הלהקה לאומנים מקומיים, ביניהם גם Lady Saw, ‏Sly and Robbie ו-Bounty Killer. שני סינגלים מתוך האלבום זכו בפרס גראמי - "Hey Baby" ו-"Underneath It All".
נו דאוט הוציאו את אלבום האוסף The Singles 1992–2003 ואת Boom Box, שניהם בשנת 2003, וכללו בו גרסת כיסוי לשיר הסינת'פופ "It's My Life", במקור של להקת Talk Talk ‏. בשנה שלאחר מכן, פתחה סולנית הלהקה גוון סטפאני בקריירת סולו, וקיימה מספר שיתופי פעולה כולל עם חברה ללהקה טוני קנאל, בעוד גיטריסט הלהקה טום דומונט החל בפרויקט צד משלו, Invincible Overlord. בסך הכל, זכתה הלהקה בשני פרסי גראמי ומכרה 27 מיליון עותקים מתקליטיה ברחבי העולם, עד היום. במהלך קיץ 2009, יצאה הלהקה לסיבוב הופעות.
היסטוריה > 1986–1995: תחילת הקרירה

בשנת 1986 הקימו אריק סטפאני ואחותו גוון להקה בשם Apple Core‏. אריק, שלימד את עצמו נגינה באקורדיון, ניגן ואחותו ליוותה אותו בשירה.
כשנה לאחר מכן נפגשו אריק סטפאני וג'ון ספנס בסניף של דיירי קווין והחלו לתכנן הקמת להקה ביחד. אריק השיג מקלדת, ואסף כמה נגנים יחד על מנת להתחיל להתאמן. הקבוצה הראשונית כללה את אריק סטפאני (קלידים), גוון סטפאני (שירה), ג'ון ספנס (שירה), ג'רי מקמהון (גיטרה), כריס לאול (בס), גייב גונזלס (חצוצרה) וטוני ואלן מיד. האימונים נערכו במוסך של הוריהם של גוון ואריק. הם תכננו לנגן ב- Fenders Ballroom, אולם שמתאים לאכלוס 500 איש בעמידה ונמצא בלונג ביץ'.
עד מהרה הצטרף ללהקה טוני קנאל והפך לבסיסט. לאחר שדחה בתחילה את צעדיה, הוא החל לצאת עם גוון סטפאני. במשך כשנה הם הסתירו את מערכת היחסים שלהם, משום שהרגישו שיש כלל שהובן ללא צורך במילים - אף אחד מהלהקה לא יצא אתה.
בדצמבר 1987 התאבד ספנס, כמה ימים בלבד לפני הופעה שקבעו חברי הלהקה ב-Roxy Theatre לכמה מעובדי תעשיית המוזיקה. No Doubt התפרקה, אבל כעבור שבועות ספורים הם החליטו להתאחד והפכו את אלן מיד לסולן הלהקה. כאשר מיד עזב את הלהקה, גוון החליפה אותו בתפקיד הסולנית, והלהקה המשיכה בפיתוח קהילת מעריצים בקליפורניה.
בתחילת שנת 1988, טום דומונט עזב את להקת ההבי מטאל Rising, בה היה חבר עם אחותו. הוא קבע שלהקות המטאל המקומיות "התמקדו בשתייה ובלבישת סטרץ'", ושהוא רוצה להתמקד במוזיקה. לכן הצטרף דומונט לנו דאוט והחליף את ג'רי מקמהון בתפקיד גיטריסט הלהקה. אדריאן יאנג החליף את כריס ווב בתפקיד המתופף.
מתרשם ממעריציה האדוקים של הלהקה ומנוכחותה המהפנטת של סטפאני על הבמה, החתים טוני פרגוסון את הלהקה על חוזה למספר אלבומים עם חברת Interscope Records, בשנת 1990. אלבומה הראשון של הלהקה, No Doubt, יצא לבסוף בשנת 1992, ולא כלל סינגלים לרדיו. השיר היחיד מהדיסק שזכה לוידאו קליפ היה "Trapped in a Box". אופיו הקצבי והשמח של האלבום נגד את ז'אנר הגראנג' שהיה אז בשיא פריחתו. האלבום נחשב כיום לכישלון מסחרי, לאחר שמכר 30,000 עותקים בלבד. לצורך קידום האלבום, יצאה הלהקה לסיבוב הופעות פנים-ארצי, שלא נתמך על ידי חברת התקליטים. הלהקה נכשלה בהבאת הקהל שהיא משכה בדרום קליפורניה, ולפעמים קרה שהאלבום לא היה זמין בערים בהן הופיעה הלהקה. אריק סטפאני החל בנסיגה מהלהקה והתנדנד בין השתתפות לחוסר השתתפות.
בשנה שלאחר מכן, החלה הלהקה לעבוד על האלבום הבא שלה, אבל Interscope דחתה חלק גדול מהחומרים שייצרה ושידכה ללהקה את המפיק מתיו ויילדר. אריק, שלא רצה להפסיד את השליטה היצירתית על נו דאוט לטובת גורם חיצוני, הפסיק להקליט ולהגיע לחזרות. הוא עזב סופית בשנת 1994 וחזר לקריירת אנימציה בסדרת הטלוויזיה הסימפסונים. קנאל קטע את מערכת היחסים בת השבע שנים שלו ושל גוון, בטענה שהוא זקוק למרחב.
Interscope, שלא הייתה בטוחה "מה לעשות" עם הלהקה, העבירה אותה ל-Trauma Records בשנת 1995. באותה שנה, הפעם בחברת התקליטים שלה "Sea Creature Records", נו דאוט שחררה את אלבומה הבא, The Beacon Street Collection, שהורכב מקטעים מושמטים שונים. האלבום הזה, ששילב השפעות מפאנק רוק ומגראנג' והציג צליל חשוף יותר מבאלבום No Doubt, מכר פי שלושה עותקים מקודמו. בהמשך השנה, הלהקה הוציאה לאור את האלבום Tragic Kingdom, שהרבה לעסוק במערכת היחסים בין טוני קנאל וגוון סטפאני.
היסטוריה > 1995–2000: חדירה למיינסטרים

בשנת 1995, לפני שחרור הוידאו קליפ של השיר "Just a Girl" ב-MTV, הופיעה הלהקה בדיסנילנד, בהופעה יוצאת דופן. גוון לבשה את השמלה האדומה שהופיעה גם על עטיפת האלבום.
שחרור האלבום Tragic Kingdom ב-1995 ושחרור הסינגל "Just a Girl" איפשרו לנו דאוט להגיע להצלחה מסחרית במיינסטרים. מאוחר יותר בשנה, החלה הלהקה בסבב הופעות לקידום האלבום, סבב שתפח לממדים בינלאומיים וארך 27 חודשים. בשנת 1996, זכה הסינגל השני, "Spiderwebs", להצלחה, והסינגל "Don't Speak", בלדה שנכתבה על הפרידה של סטפאני וקנאל ושוחררה בתור הסינגל השלישי, שברה את השיא הקודם, ועמדה בראש מצעד Billboard Hot 100 Airplay chart במשך 16 שבועות.
נו דאוט הייתה מועמדת לשני פרסי גראמי בטקס של שנת 1997, אחד על תגלית השנה ואחד על אלבום הרוק הטוב ביותר. עד לסוף אותה שנה, כמחצית מהשירים באלבום שוחררו כסינגלים. בטקס של שנת 1998 הייתה הלהקה מועמדת לשני פרסי גראמי, על שיר השנה ועל ביצוע הפופ הטוב ביותר של צמד או קבוצה הכולל זמרה, שניהם על השיר "Don't Speak".
Recording Industry Association of America העניקה לאלבום את התואר "אלבום יהלום" בפברואר 1999, והוא אחד מהאלבומים הנמכרים ביותר בכל הזמנים כשמכר בסך הכל 16 מיליון עותקים. אלבומה הראשון של הלהקה זכה לתחייה מחודשת בעקבות הצלחת Tragic Kingdom והגיע לסך מכירות של מעל רבע מיליון.
שחרור האלבום והצלחתו הביאו למחלוקות בין Trauma ו- Interscope Records על חוזה ההקלטות של נו דאוט. Trauma תבעה 100 מיליון דולרים מ- Interscope על הפרת חוזה, הונאה וסחיטה וביקשה לסיים את ההסכם המשותף. הטענה המרכזית הייתה ש-Interscope הפרה את החוזה כשהלהקה הפכה למצליחה יותר מהצפוי. המקרה יושב מחוץ לבית המשפט בתשלום של 3 מיליון דולר.
הלהקה סיימה את סבב ההופעות שלה בדצמבר 1997. דיסק ההופעה החיה Live in the Tragic Kingdom, שצולם בהופעה באולם Arrowhead Pond באנהיים, יצא, וכך גם הוצאה מחודשת לאלבום האוסף The Beacon Street Collection. הלהקה הקליטה את השיר "I Throw My Toys Around" עם אלביס קוסטלו עבור הסרט The Rugrats Movie, ותרמה לאלבום המחווה ללהקת הקלאש, Burning London: The Clash Tribute. סטפאני החלה להקליט בלי שאר הלהקה, ותרמה את קולה לשירים של The Brian Setzer Orchestra, פרינס, Fishbone ו-Familyhood Nextperience ושל להקת בוש, בה השתתף החבר שלה, גווין רוזדייל.
לאחר זמן מה בו לא הוציאו יצירות חדשות, תרמה הלהקה את שירה "New" לפסקול של הסרט Go משנת 1999. "New", שהושפע מהיחסים הפורחים בין סטפאני לרוזדייל, היה אחד מהשירים הראשונים ששוחררו אחרי Tragic Kingdom.
היסטוריה > 2000–2004: אלבומים מאוחרים

בשנת 2000 הלהקה הוציאה לאור את האלבום Return of Saturn, חמש שנים אחרי Tragic Kingdom. באלבום הזה האווירה מעט יותר קודרת מבאלבומים הקודמים, והשירים מתקדמים יותר מבחינת המילים. מוקד המילים באלבום החדש התחלף ממערכת היחסים של גוון סטפאני עם הבסיסט טוני קנאל למערכת היחסים החדשה שלה עם גווין רוזדייל. האלבום החדש קיבל ביקורות חיוביות מאוד מהמבקרים, אבל לא זכה להצלחה מסחרית כמו האלבום הקודם. הסינגל המרכזי מהאלבום "Ex-Girlfriend" לא נכנס למצעד בילבורד הוט 100 בארצות הברית. שאר הסינגלים מהאלבום היו "Simple Kind of Life" ו"Bathwater".
נו דאוט חזרה לאולפן ההקלטות בינואר 2001, אחרי Return of Saturn. באותה תקופה, היא ביצעה גרסת כיסוי לשיר "Love to Love You Baby" של דונה סאמר, גרסת כיסוי שנכנסה לפסקול של Zoolander, סרטו של בן סטילר. בנוסף, הקליטה הלהקה שיר עם קליס לאלבומה Wanderland. גוון השתתפה בשיר "South Side" של מובי וב-"Let Me Blow Ya Mind" של הראפרית איב.
ההופעות האלה הובילו לגילוי של ז'אנרים חדשים בקרב נו דאוט. מושפעים מאוד ממוזיקת הדאנסהול הג'מייקנית ומקליטים בעיקר בג'מייקה, חזרו חברי הלהקה ב-2001 עם אלבום האולפן Rock Steady, ממנו יצאו שני הסינגלים זוכי גראמי "Hey Baby" (בשיתוף עם Bounty Killer), ו-"Underneath It All" (עם Lady Saw). שני הסינגלים הגיעו לחמשת הטובים בבילבורד הוט 100. שאר הסינגלים מהאלבום: "Hella Good" ו-"Running". בנוסף, שיתפה הלהקה פעולה עם פרינס, שכתב (עם חברי הלהקה), הפיק והופיע בשיר "Waiting Room" מ-Rock Steady. בחודש נובמבר 2002, נו דאוט השתתפה בפרק של דוסון קריק בשם "Spiderwebs".
2003 הייתה שנה גדולה של שחרורים לנו דאוט. האלבום The Singles 1992–2003, אוסף הסינגלים של הלהקה, שוחרר ב-25 בנובמבר 2003. הוא כלל גרסת כיסוי לשיר "It's My Life", שהיה במקור להיט של להקת הסינת'פופ Talk Talk משנת 1984, וגם זיכה את נו דאוט במועמדות נוספת לפרס ביצוע הפופ הטוב ביותר של צמד או קבוצה הכולל זמרה, בטקס פרסי גראמי של 2005. בנוסף, יצא לאור האלבום Boom Box שכלל שני אלבומי אוסף (The Singles 1992–2003 ו-Everything in Time) ושני תקליטורי DVD: ‏ The Videos 1992–2003 ו-Live in the Tragic Kingdom. מלבד שני אלה, הלהקה הוציאה לאור אלבום נוסף בשם Rock Steady Live, ‏DVD של הופעה בלונג ביץ' ארנה, לונג ביץ', קליפורניה. ב-2004, הלהקה השתתפה בהקלטה מחדש של השיר הסקא "Monkey Man", במקור של להקת Toots & the Maytals. לפני היציאה להפסקה הספיקה הלהקה לצאת לסיבוב הופעות עם בלינק-182.
היסטוריה > 2008–2004: הפסקה

גוון סטפאני הסולנית החלה בעבודה על פרויקט צדי, מושפע מהגל החדש ודאנס-פופ, בשנת 2003, פרויקט שבסופו של דבר הפך לקריירת סולו של ממש והוביל לאלבום Love. Angel. Music. Baby., ששוחרר ב-23 בנובמבר 2004. סטפאני השיקה סיבוב הופעות פרטי באוקטובר 2005, השקה שהגיעה יחד עם החדשות על הריונה (בנה, קינגסטון ג'יימס מקגרגור רוזדייל, נולד ב-26 במאי 2006). אלבום הסולו השני שלה שוחרר בדצמבר 2006 ושמו The Sweet Escape.
בתחילת 2005, יצא טום דומונט בפרויקט נוסף, Invincible Overlord, בשיתוף עם חברו טד מדסון והשניים ליוו את סבב ההופעות של מאט קוסטה בשנת 2005. אדריאן יאנג, מתופף נו דאוט, תופף בסבב ההופעות של להקת Bow Wow Wow בשנת 2004 ובחלק מהשירים באלבום Here's to the Mourning של להקת Unwritten Law, בשנת 2005. ב-2006 הופיע המתופף עם TheStart. בנוסף, הוא תופף בהקלטות האלבום InsideOut, של יוצאת רוקסטאר: סופרנובה דילנה, אלבום שיצא בנובמבר 2009.
היסטוריה > 2008–הווה: חזרה למוזיקה

עבדנו בהפסקות על האלבום החדש כבר כמה זמן, ואנחנו הולכים להמשיך לעבוד עליו גם בשנה הבאה. בקיץ 2009 אנחנו יוצאים לסיבוב הופעות, ואנחנו נעשה מוזיקה - יהיה לנו אולפן נייד באוטובוס, ובסופו של דבר גם יצא מזה אלבום.
נו דאוט התחילו בעבודה ראשונית על אלבום חדש ללא סטפאני, בעוד שהיא הייתה עסוקה בקידום אלבום הסולו השני שלה. התכנון היה להשלים את האלבום לאחר סיום סבב ההופעות של סטפאני. במרץ 2008, החלה הלהקה לפרסם הודעות על התקדמות העבודה באתר המעריצים הרשמי שלה. סטפאני פרסמה הודעה ב-28 במרץ 2008 וסיפרה שתהליך כתיבת השירים החל, אך היה איטי מאוד מצדה, משום שהייתה בהיריון עם ילדה השני.
מנהל הלהקה אמר שהאלבום, כרגע חסר שם, יופק בידי מארק "ספייק" סטנט ושעבד עם הלהקה באלבום Rock Steady. בין הריונה של סטפאני וההקלטות לא הספיקה נו דאוט לצאת לסבב הופעות ב-2008, אבל המנהל סיפר שהם יפצחו בסבב כזה ב-2009, סבב מאוחד ראשון מזה חמש שנים.
הלהקה הכריזה באתר האינטרנט הרשמי שהם יצאו לסיבוב הופעות בקיץ 2009, בשיתוף עם פאראמור, The Sounds, ג'נל מונאה, Bedouin Soundclash, קייטי פרי, פאניק! אט דה דיסקו ומאט קוסטה. כרטיסים לסבב החלו להמכר ב-7 במרץ 2009, בעוד הלהקה המשיכה בעבודה על האלבום.
בשנת 2009, הופיעה הלהקה בסדרת הטלוויזיה אחת שיודעת, בתפקיד להקה בשם "Snowed Out", בפרק "Valley Girls". בנוסף, ביצעה הלהקה גרסת כיסוי לשיר "Stand and Deliver" של Adam and the Ants.
במאי 2010 חזרו חברי הלהקה אל אולפן ההקלטות, לעבודה על אלבומם החדש. ב-2 בנובמבר 2010 הוציאה הלהקה אלבום אוסף בשם Icon, כהכנה לאלבום הצפוי לצאת. Icon מכיל את אותן רצועות מאלבום האוסף הקודם של הלהקה, The Singles 1992–2003, אך מתהדר בעטיפה חדשה. גוון הצהירה בפומבי שהיא מצפה לסיים את העבודה על האלבום החדש בדצמבר 2010.
ב-16 בינואר 2024, הלהקה רמזה על מופע איחוד. מאוחר יותר באותו יום, הוכרז שנו דאוט יופיעו יחד בפסטיבל קואצ'לה באפריל 2024.
חברי הלהקה

| --- | --- |
 בעבר אלכס הנדרסון - טרומבון (1991-1993)  אלן מיד - חצוצרה, שירה (1986–1988)  אריק סטפאני - קלידים, גיטרה (1986-1995)  אריק קארפנטר - סקסופון (1988-1994)  גבריאל גונזלס - חצוצרה (1986-1989)  ג'ון ספנס - הסולן המקורי (1986–1987)  ג'רי מקמהון - גיטרה (1986-1988)  דון האמרסטדט - חצוצרה (1990-1992)  טוני מיד - סקסופון (1986-1988)  כריס ווב - תופים (1986-1989)  כריס לאול - גיטרה בס (1986-1987)  פול קייסלי - טרומבון (1987-1990)  פיל ג'ורדן - חצוצרה (1992-1995)  קווין ולס - טרומבון (1986-1987):  כיום גוון סטפאני - סולנית  טום דומונט - גיטרה וקלידים  טוני קנאל - גיטרה בס  אדריאן יאנג - תופים וכלי הקשה בסיבובי ההופעות: סטפן ברדלי - קלידים, חצוצרה, קולות ליווי  גבריאל מקנייר - קלידים, טרומבון, קולות ליווי
דיסקוגרפיה > אלבומי אולפן

1992: No Doubt
1995: The Beacon Street Collection
1995: Tragic Kingdom
2000: Return of Saturn
2001: Rock Steady
2012: Push and Shove
דיסקוגרפיה > אלבומי אוסף

1997: Collector's Orange Crate
2003: Boom Box
2003: The Singles 1992–2003
2004: Everything in Time
2010: Icon
2024: The Set List
דיסקוגרפיה > אלבומי וידאו

1997: Live in the Tragic Kingdom
2003: Rock Steady Live
2004: The Videos 1992–2003
הופעות > סיבובי הופעות

1997: Tragic Kingdom World Tour
2000: Return Of Saturn Tour
2002: Rock Steady Tour
2004: Blink-182 / No Doubt Summer Tour 2004
2009: Summer Tour 2009
2012: Seven Night Stand
פרסים ומועמדויות > פרסי גראמי

| שנה | העבודה המועמדת | קטגוריה | תוצאה |
| --- | --- | --- | --- |
| 1997 | No Doubt | תגלית השנה | מועמדות |
| 1997 | Tragic Kingdom | אלבום הרוק הטוב ביותר | מועמדות |
| 1998 | Don't Speak | ביצוע הפופ הטוב ביותר של צמד או קבוצה הכולל זמרה | מועמדות |
| 1998 | Don't Speak | שיר השנה | מועמדות |
| 2001 | Return of Saturn | אלבום הרוק הטוב ביותר | מועמדות |
| 2003 | Hey Baby | ביצוע הפופ הטוב ביותר של צמד או קבוצה הכולל זמרה | זכייה |
| 2003 | Hella Good | שיר הדאנס הטוב ביותר | מועמדות |
| 2003 | Rock Steady | אלבום הפופ הטוב ביותר | מועמדות |
| 2004 | Underneath It All | ביצוע הפופ הטוב ביותר של צמד או קבוצה הכולל זמרה | זכייה |
| 2005 | It's My Life | ביצוע הפופ הטוב ביותר של צמד או קבוצה הכולל זמרה | מועמדות |
פרסים ומועמדויות > פרסי ה-MTV

פרסי ה-MTV לווידאו קליפים (MTV Video Music Awards) מחולקים מאז 1984 על ידי ה-MTV לוידאו קליפים הטובים של השנה.
| שנה | העבודה המועמדת | קטגוריה | תוצאה |
| --- | --- | --- | --- |
| 1997 | Don't Speak | קליפ השנה | מועמדות |
| 1997 | Don't Speak | הקליפ הטוב ביותר להרכב | זכייה |
| 2002 | Hey Baby | הקליפ הטוב ביותר להרכב | זכייה |
| 2002 | Hey Baby | קליפ הפופ הטוב ביותר | זכייה |
| 2003 | Underneath It All | קליפ הפופ הטוב ביותר | מועמדות |
| 2003 | Underneath It All | הסינמטוגרפיה הטובה ביותר | מועמדות |
| 2004 | It's My Life | הקליפ הטוב ביותר להרכב | זכייה |
| 2004 | It's My Life | קליפ הפופ הטוב ביותר | זכייה |
| 2004 | It's My Life | הבימוי הטוב ביותר | מועמדות |
| 2004 | It's My Life | ה-Art Direction הטוב ביותר | מועמדות |
| 2004 | It's My Life | הסינמטוגרפיה הטובה ביותר | זכייה |